钦定古今图书集成/历象汇编/庶征典/第175卷 > 《田家杂占》 > 《为崔中丞进白鼠表》李丹
## 钦定古今图书集成/历象汇编/庶征典/第175卷 > 《田家杂占》 > 《为崔中丞进白鼠表》李丹

臣某言：以今月某日，于所部宣城县谢亭乡百姓姚
德家，获曰鼠一，素毛毵然，净若冰雪，体貌闲暇，异于
其伦。臣谓白者，少阴之色也；鼠者，阴奸人之象也。夫
以昼伏夜动之质，穴社穿墉之姿，而乃禀金方之正
色，投笼槛以驯扰。此盖小人革性之瑞，西戎授首之
符。臣某《中谢》。臣又闻白虎白鼠，皆金行之祥也。且兽
之大者，莫勇于虎；兽之小者，莫怯于鼠。《前志》有之曰：
“用之则如虎，不用则如鼠。”则虎之与鼠，其类之极乎。
臣愚以为天之意者，又以鼠警陛下耳。夫犬戎猾夏
者，乘金方沴气也。陛下若临之以律，防之以时，则虽
强如虎，将弱如鼠矣。陛下若临之失律，防之后时，则
虽弱如鼠，将强如虎矣。今犬戎未灭，秋律始行。伏愿
陛下鉴上天之炯诫，纳微臣之刍词，考《金行》从革之
义，征虎鼠强弱之势，则当西极月窟，率来王矣。况复
蠢尔犬戎乎！